Roman Dragoun

Roman Dragoun (* 8. apríl 1956 Písek) je český hudobník, klávesista, spevák a skladateľ. Hral, či stále hrá v rockových skupinách Progres 2, Futurum, Stromboli a T4. Vydal niekoľko sólových albumov, spieval v muzikáloch a spolupracuje ako štúdiový hráč s mnohými hudobníkmi.

 Biografia 
Hoci pochádza z juhočeského mesta Písek, veľká časť jeho hudobnej kariéry je spojená s Brnom. Tu hral v polovici 70. rokov 20. storočia v amatérskej rockovej skupine Regenerace, kde sa stretol s gitaristom Milošom Morávkom. Ich hudobná kariéra sa významne prepojila v nasledujúcom desaťročí. Morávek sa v roku 1978 stal členom skupiny Progres 2, kam ho o dva roky neskôr nasledoval aj Dragoun, ktorý v skupine nahradil hráča na klávesové nástroje Karla Horkého a speváckym prejavom i speváka a gitaristu Pavla Váněho. Progres 2 vytvorili tematický projekt Třetí kniha džunglí (premiéra 30. mája 1981 v Brne), s ktorým ďalšie dva roky koncertovali po celom Československu.
Ako dvojalbum vyšla Třetí kniha džunglí v roku 1982 a v roku 1983 aj anglická verzia The Third Book of Jungle.

Roku 1983 Roman Dragoun a Miloš Morávek zo skupiny Progres 2 odišli a spoločne založili novú prog rockovú skupinu Futurum. Prizvali do nej ešte gitaristu Emila Kopřivu (Synkopy) a bubeníka Jana Seidla (Dragounov kamarát z detstva). Skupina Futurum s rôznym obsadením vydala dva albumy, pripravovaný tretí album ale už nevyšiel, pretože Roman Dragoun a Jan Seidl Futurum v roku 1988 opustili a pridali sa k pražskej skupine Stromboli. Tu pod vedením gitaristu Michala Pavlíčka vydali album Shutdown, skupina sa ale v roku 1990 rozpadla. V prvej polovici 90. rokov bol Dragoun členom skupiny Pavitram, v ktorej dodnes príležitostne hosťuje.

Od začiatku 90. rokov 20. storočia pôsobí ako štúdiový hráč. Spolupracoval s najrôznejšími hudobníkmi ako sú napríklad Bára Basiková, Michal Pavlíček, Raven, Marakana, Pavla Kapitánová, Leona Machálková či Lucie Bílá. V roku 1995 vydal svoj prvý sólový album Stín mý krve. V rokoch 1997 a 1998 hral a spieval v roli Ježiša v muzikáli Jesus Christ Superstar. Na prelome 20. a 21. storočia vydal druhý sólový album Slunci blíž (2000) a pôsobil v muzikáli Apokalypsa.

V roku 2002 spoluzaložil rockovú superskupinu T4 (Stanislav Kubeš – Vladimír Guma Kulhánek – Roman Dragoun – Martin Kopřiva), ktorá koncertuje aj v súčasnosti. Roku 2005 bola obnovená skupina Futurum, s ktorou hrá na príležitostných vystúpeniach. Začal hosťovať aj na koncertoch Progres 2 a v roku 2007 sa znova stal plnohodnotným členom skupiny.

V súčasnosti okrem týchto aktivít vystupuje aj sólovo či so sprievodnou skupinou His Angels, občas hrá s kapelou svojho syna David Dragoun Band. V roku 2009 vydal svoj tretí sólový album Otlučená srdce, na ktorom hosťovali viacerí rockoví a jazzoví hudobníci. 
V roku 2012 ho poslucháči Radia Beat vybrali do Beatovej siene slávy v kategórii „Osobnosť“, do ktorej bol uvedený 17. mája 2012.

 Diskografia 
 Sólové albumy 
 1995 – Stín mý krve 
 2000 – Slunci blíž 
 2009 – Otlučená srdce, album a koncertné DVD
 2012 – Piano

 S Progres 2 
 1981 – „Člověk stroj“, singel
 1982 – „Muž, který se podobá odvrácené straně Měsíce“, singel
 1982 – Třetí kniha džunglí 
 1983 – The Third Book of Jungle 
 2008 – Progres Story 1968 - 2008, koncertný album z roku 2008
 2008 – Progres Story 1968 - 2008, koncertné DVD z roku 2008

 S Futurum 
 1984 – Ostrov Země 
 1987 – Jedinečná šance 
 2005 – Ostrov Země/Jedinečná šance, kompilačný dvojalbum
 2009 – 25. narozeniny, koncertný dvojalbum
 2009 – 25. narozeniny, koncertné DVD

 So Stromboli 
 1989 – Shutdown

 S T4 
 2005 – Pár tónů a slov

 Referencie 

 Zdroj 

 Externé odkazy 
 Oficiálne stránky

Kategória:Českí rockoví speváci
Kategória:Českí rockoví klávesisti
Kategória:Českí džezoví speváci
Kategória:Českí džezoví klávesisti
Kategória:Českí skladatelia modernej hudby
Kategória:Členovia skupiny Progres 2
Kategória:Beatová síň slávy
Kategória:Osobnosti z Písku